**Előterjesztés**

**Körmend Város Önkormányzata Képviselő-testülete 2022. február 1-i ülésére**

**Tárgy:** a „Nemzeti értékek és hungarikumok gyűjtésének, népszerűsítésének, megismertetésének, megőrzésének és gondozásának támogatása” című pályázati felhívással kapcsolatos döntések meghozatala

Az Agrárminiszter – az elmúlt évekhez hasonlóan-. 2022. évben is közzétette a Hungarikum Bizottság elnökeként a nemzeti értékek és hungarikumok gyűjtésének, népszerűsítésének, megismertetésének, megőrzésének és gondozásának támogatását célzó pályázati felhívását.

A támogatás célja: a magyar nemzeti értékekről és hungarikumokról szóló 2012. évi XXX. törvény szerinti települési, tájegységi, megyei nemzeti értékek, külhoni magyarság nemzeti értékei, ágazati értékek, kiemelkedő nemzeti értékek, valamint a hungarikumok megismertetése és népszerűsítése határon belül és külhonban.

Rendelkezésre álló forrás: A Magyarország 2022. évi központi költségvetéséről szóló 2021. évi XC. törvény terhére 930.000 e Ft.

Támogatási célok:

1. nemzeti értékek bemutatása, népszerűsítése
2. Települési, tájegységi értéktárak létrehozásának segítése
3. Hagyomány a divatban- viselet másként, Kárpát-medence hagyományos öltözet-kultúrájának, valamint népi kézműves értékeinek megőrzése, népszerűsítése, alkalmazásuk a mai öltözködéskultúrában

A támogatási kérelem célterülete: nemzeti értékek bemutatása, népszerűsítése rendezvények megvalósításával

Érintett helyi érték: Batthyány-Strattmann László értékteremtő és példamutató életműve

A pályázat keretében a 2023. évi *„Hűséggel és szeretettel- Boldog Batthyány-Strattmann László Liturgikus emléknap”* rendezvényt kívánjuk megvalósítani.

Körmend Város Önkormányzata 2017. évben döntött arról, hogy ünnepnappá nyilvánítja Boldog Batthyány László égi születésnapját. Az elmúlt években hagyománnyá vált, hogy január 22–én liturgikus ünnepet szervez a város partnerségben a Szombathelyi Egyházmegyével. A rendezvény dr. Székely János megyéspüspök által alapított „A test és a lélek orvosa – Boldog Batthyány László-díj” átadóval kerül megvalósításra minden évben, melynek során egy orvos és egy egészségügyi dolgozó egészségügyben tanúsított áldozatos munkájáéért kapja az elismerést.

Az eddigi díjazottak: Prof. Dr. Széll Kálmán (2018); Dr. Nagy Katalin (2019); Dr. Császár Tamás (2020); dr. Horváth Klára (2021), Ráczné Varga Bernadett (2021)

Kérjük a képviselő-testületet, hogy a határozati javaslatot támogatni szíveskedjen!

**Határozati javaslat**

Körmend Város Önkormányzata Képviselő-testülete a HUNG-2022 kódszámú felhívásra benyújtásra kerülő *„Hűséggel és szeretettel- Boldog Batthyány-Strattmann László Liturgikus emléknap”* című pályázati program benyújtását támogatja, a pályázat benyújtására felhatalmazza a Polgármestert.

Körmend, 2022.01.18

Bebes István

Polgármester